Ane Halsboe-Jørgensen (S), 2024-04-04:
Tak for det, og tak for, synes jeg, en virkelig god behandling af det her lovforslag.
For man kunne jo frygte, at når noget, vi alle sammen har aftalt med hinanden og er enige om, kommer i Folketingssalen, japper vi lidt hurtigt hen over det, fordi vi alle sammen er enige.
Men samtlige ordførere i dag har gjort det modsatte med betoninger af, hvor afgørende det her er, og med betoninger af både personlige erfaringer med det, men også med betoninger af årelange kampe og med en anerkendelse af de faglige kræfter, der i årevis har arbejdet for det her.
Jeg deler det hele.
For selv om asbest har været forbudt at anvende i Danmark i mere end 35 år, er det stadig væk og vedbliver med at være en udfordring på bygge- og anlægsområdet.
Det skal ikke være sådan, og det er der heldigvis også flere ordførere, der har understreget i dag.
Det skal ikke være sådan, at man går på arbejde med en frygt for at dø af det.
Det skal ikke være sådan, at man går på arbejde med en frygt for ens helbred.
Det har der været mennesker der har gjort i de her brancher, og nu gør vi endelig noget ved det.
Der skal være en tryghed omkring, at der er styr på tingene, at det forberedende arbejde, når man står derude, er gjort grundigt, og at der er styr på reglerne, men også på det støv, der eventuelt kunne hvirvle ud.
Derfor er jeg simpelt hen så glad for, at det er lykkedes at få opbakning fra et samlet Folketing til den her autorisationsordning for asbestarbejde.
Det synes jeg er dejligt.
Jeg synes, det klæder os.
Siden vi indgik aftalen i marts 2023, har vi jo arbejdet intenst på at få lovforslaget frem på en måde, hvor det også blev grundigt bearbejdet.
Flere af ordførerne har været inde omkring forskellige dele, der skal overvejes, så vi er sikre på, hvordan vi gør det bedst muligt.
Det er selvfølgelig noget, der arbejdes seriøst med.
For det her er en milepæl, men det er også nyt på det her område.
Vi indfører krav om, at nedrivning af asbestholdigt materiale kun må udføres af virksomheder, der er autoriserede, og at hvis en virksomhed lader ansatte udføre farligt asbestarbejde uden at have den nu lovpligtige autorisation, skal det have en mærkbar konsekvens.
Autorisationsordningen kommer til at være bygget op på linje med Sikkerhedsstyrelsens eksisterende ordning for autorisation af kloakmestervirksomheder.
Sikkerhedsstyrelsen har allerede i dag et velfungerende system for autorisationsordninger, som virksomhederne kender og er vant til at bruge.
Kvalitetsledelsessystemet er en virksomheds egenkontrolsystem.
Det skal hjælpe virksomhederne med at sikre, at asbestarbejde udføres sikkerheds- og sundhedsmæssigt fuldt forsvarligt.
Kvalitetsledelsessystemet skal være godkendt af en uafhængig kontrolinstans, der er godkendt af Sikkerhedsstyrelsen.
Herudover skal en autoriseret virksomhed have tilknyttet en godkendt fagligt ansvarlig, som skal besidde særlige kvalifikationer, der opnås via uddannelse.
Det skal man fra nu af leve op til, og det tror jeg kommer til at gøre en grundlæggende forskel med hensyn til trygheden i at arbejde i de her brancher, så man ikke skal have den knude i maven og den årelange bekymring, som flere har berettet om i dag, og som også, må jeg sige med stor vægt, har været båret ind til os fra organisationer som Blik- og Rørarbejderforbundet og andre.
Det er ting, der gør indtryk, når man risikerer fatale konsekvenser af sit arbejde.
Derfor er jeg meget, meget glad for og stolt af den her aftale.
Derudover er der nogle andre dele af lovforslaget, vi førstebehandler i dag.
For det første får vi som opfølgning på arbejdsmiljøaftalen, også fra sidste forår, udbygget den kommende visningsordning.
Det er også et meget, meget vigtigt tiltag for at få mere kontrol med og styr på den del af vores arbejdsmarked.
For det andet indeholder lovforslaget et forslag om, at Arbejdstilsynet kan offentliggøre oplysninger om alvorlige arbejdsulykker, også hvor det har været med døden til følge, og det er naturligvis for at kunne lære af det og forebygge alvorlige arbejdsulykker.
Det er to andre dele af det lovforslag, som jeg også tror kommer til at gøre en forskel.
Men den helt store glæde i dag handler om autorisationsordningen for asbestarbejde.
Tak for aftalen fra sidste forår, og tak for drøftelsen i dag.
Jeg tror, det kommer til at gøre en ægte forskel derude.